આંબલાની સંસ્થાને જમીન મળી એટલે થોડાં મકાન થયાં ને આંબલા ગામનાં ભાડાનાં મકાન છોડી સંસ્થા પોતાના કૅમ્પસમાં આવી. પાણીની સગવડ માટે સંસ્થામાં એક કૂવો. સૌએ ત્યાંથી સીંચીને પોતાનું પાણી ભરી લેવાનું. ધીરે ધીરે પાણી ખેંચવાનાં મશીનનો પ્રચાર થતો જતો હતો તે આ ગાળો. સંસ્થાએ વૃક્ષ વગેરેને પાવા માટે પાણી ખેંચવા આ કૂવા પર એક નાનું મશીન મૂક્યું. સૌએ પોતાનું પાણી તો સીંચીને જ ભરવાનું. માત્ર સંસ્થાનાં વૃક્ષો, છોડ તથા ખેતી-પશુ માટે આ મશીન વપરાય તેવું નાનાભાઈ ઠરાવેલું.